 

**בבית הדין הצבאי המחוזי**

**במחוז שיפוטי ח"א**

**בפני סגנית הנשיא: סא"ל מיכל אמברם שחר**

בעניין: התובע הצבאי (ע"י ב"כ, סרן ענבר נאסי)

נגד

הנאשם:X/XXX רב"ט ר' ג' (ע"י ב"כ, עו"ד דנה נוף)

**הכרעת - דין**

על פי הודאתו מורשע הנאשם בעבירה של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, ובעבירה של סירוב להיבדק לשם גילוי שימוש בסמים מסוכנים לפי סעיף 127א+250א לחוק השיפוט הצבאי, התשט"ו- 1955 בהתאם לכתב האישום המתוקן ולפרטים הנוספים.

1. **ניתנה היום, כ"ז באדר התשפ"ג, 20.03.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**סגנית הנשיא**

**גזר - דין**

הנאשם, ששירת XXX, הורשע על פי הודאתו בעבירה של שימוש בסם מסוכן, בגין שימוש בקנאביס בבסיס יחידתו במספר הזדמנויות, בצוותא עם שני חבריו לשירות. בחקירת מצ"ח ביום 12.03.2023 סרב למסור דגימת שתן, אף לאחר שהוצא צו שיפוטי של קש"ב מהמשטרה הצבאית שחייב אותו בכך.

מן הפרטים הנוספים (ת/1) עולה, כי תיק החקירה נפתח בעקבות דיווח שהתקבל מיחידת הנאשם שהעלה חשד כי משתמש בסם במהלך השירות הצבאי. בגין תיק זה מוחזק הנאשם במעצר ממשי מיום 12.03.2023.

הסדר הטיעון שהציגו הצדדים איזן בין טיב העבירה וחומרתה הכוללת שימוש בסם בתוככי יחידה צבאית בצוותא עם חיילים נוספים, לבין שורת שיקולי קולה. ראשית, ניתן משקל לוויתור ההגנה על טענות ראייתיות שונות. שנית, שקלו הצדדים את הודאת הנאשם בהזדמנות הראשונה ממש. עוד ניתן משקל, להמלצות מפקדי הנאשם אשר לימדו כי מדובר במי שמילא תפקידו בצורה טובה מאוד ושאף להתקדם, ובהתאם אושר לתפקיד ראש צוות בXXX שבה שירת (ס/1, ס/2). בטיעוני הסנגורית לעונש הודגשו, נתוניו האישיים של הנאשם, רקעו המשפחתי הנורמטיבי. מכתב הוריו לימד על השבר שפקד אותם עם מעצרו, על המעטפת ההורית לה הוא זוכה ועל שאיפת המשפחה כי ישלים שירות צבאי מלא ויהיה "אזרח טוב ותורם למדינה" (ס/4). גם מסמכים נוספים שהוצגו מלמדים על תכונותיו והישגיו של הנאשם (ס/3, ס/5). בדברו האחרון של הנאשם ניתן ביטוי לחרטה על המעשים ולהפנמת הפסול הטמון בהם. ניכר היה כי ההליך הפלילי נתן אותותיו בנאשם ובמשפחתו.

לנוכח מכלול השיקולים האמורים, ברוח חג החירות הקרב ובשים לב לכך שהסדר הטיעון שהוצג צופה פני עתיד, מצאתי לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **שלושים ואחד (31) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן שישים (60) ימים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שישים (60) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
4. **הורדה לדרגת טוראי.**

**העתק פסק הדין יועבר לוועדת הסמים במיטב לשם בחינת בקשת הנאשם כי תשקל בחיוב בקשתו להמשך השירות הצבאי, בשים לב למכלול השיקולים שפורטו לעיל.**

1. **זכות ערעור כחוק.**
2. **ניתן היום, כ"ז באדר התשפ"ג, 20.03.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

סגנית הנשיא

**נערך על ידי: א.ג**

**בתאריך: 29.03.2023**

**חתימת המגיה: סגן שיר בן-ארמון**